《汉平津侯镜歌》
清代·陈棨仁

公孙丞相儒家流，七十射策猎封侯。布衾脱粟不可见，尚有一镜争千秋。

铭一十字大及尺，过眼如窥汉月魄。铁钮翠环薤篆疏，铜花碧绣菱纹蚀。

当年东阁夸宏开，恶宾故人纷遝来。清光能洞汲黯直，朗鉴偏失江都才。

招贤馆静空明发，尽道晶辉映毫发。可怜日日照衣冠，不照轮台战死骨。

茂陵金碗秋未槁，牧豕旧容镜中老。荒凉片月弃不收，残字空传元朔造。

作者简介：陈棨仁，字戟门，号铁香，晋江人。同治甲戌进士，官刑部主事。有《藤华吟馆诗录》。